Mikilvæg tímamót verða í lagastuldarmáli Jóhanns Helgasonar fyrir jól er dómari í Los Angeles úrskurðar um frávísunarkröfu tónlistarfyrirtækja sem Jóhann stefnir . Er lögmenn málsaðila mættu fyrir dómarann 6. desember sagði hann að um dæmigert mál fyrir kviðdóm væri að ræða . Jóhann Helgason á heimili sínu á Seltjarnarnesi . Yfirlýsing dómara við upphaf fyrirtöku í lagastuldarmáli Jóhanns Helgasonar í Los Angeles fyrir tíu dögum vekja aukna bjartsýni í herbúðum Jóhanns um að málið haldi áfram í sama farvegi en verði ekki vísað frá eins og lögmenn andstæðinga hans krefjast . Samkvæmt heimildum Fréttablaðsins sagði dómarinn , Andre Birotte Jr. , að honum sýndist um að ræða dæmigert mál þar sem sérfræðingar takist á og kviðdómur þurfi að skera þar úr um . Sem er einmitt það sem Jóhann vill að verði en þeir sem hann stefnir í málinu vilja koma í veg fyrir . Tónlistarsérfræðingur sem vann sérfræðiálit fyrir Universal Music , Warner Music , Peermusic og UMG Recording sagði engin líkindi milli lags Jóhanns , Söknuðar , og lagsins You Raise Me Up eftir Rolf Lovland og Brendan Graham . Þess vegna segja lögmenn þessara fyrirtækja að vísa beri málinu frá . Komið hefur fram að Judith Finnel , tónlistarfræðingur sem Jóhann réði , komst að þveröfugri niðurstöðu . Von á úrskurði fyrir jól Tal E. Dickstein , lögmaður áðurnefndra fyrirtækja , kom sérstaklega frá New York til að vera við fyrirtöku málsins 6. desember . Krafðist hann þess að dómarinn úrskurðaði að í málinu væri ekki hægt að styðjast við greinargerð Judith Finnel . Þá óskaði hann þess að fá að leggja fram nýja 25 síðna greinargerð í málinu sem dómarinn hafnaði umsvifalaust . Von er á úrskurði dómarans um frávísunina fyrir jól . Vísi hann málinu ekki frá má búast við því að samhliða taki hann afstöðu til kröfu lögmanns Jóhanns , Michaels Machat , um að höfundar You Raise Me Up fái á sig svokallaðan útivistardóm þar sem þeir hafa í engu brugðist við þótt þeim hafi verið löglega stefnt . Andre Birotte Jr. dómari í Los Angeles . Réttarhöldin færu fram eftir ár Jóhann segir að það kæmi honum mikið á óvart ef dómarinn vísar málinu frá . Hann rifjar upp ráðgefandi álit óháðs lögmanns í London , svokallaðs barristers , frá árinu 2008 sem kvaðst viss um að dómari kæmist að þeirri niðurstöðu að um lagastuld væri að ráða . „ Það væri gjörsamlega á skjön við allt sem sérfræðingar hafa sagt hingað til , “ segir Jóhann . Verði niðurstaðan honum í hag geti málareksturinn haldið áfram eftir tafir vegna frávísunarkröfunnar . Það yrði þó ekki fyrr en í desember á næsta ári sem sjálf réttarhöldin færu fram fyrir kviðdómi .